Wijnaldum yaiku pamain kang sarwa bisa kang teka menyang Liverpool saka Newcastle United ing 22 Juli 2016 kepungkur, sawisé nandhatangani kontrak dhèwèké banjur napak tilas nomer 5 kang mauné dianggo déning Daniel Agger, Wijnaldum banjur mlebu skéma formasi Liverpool besutan Jürgen Klopp kawit purwakaning mangsa 2016-17. Wijnaldum nyithak gol sepisané kanggo Liverpool nalika 6 Novèmber 2016 sajroning tetandhingan kang dimenangi Liverpool atas Watford kanthi angka 6-1 ing stadhion Anfield. Wijnaldum ngegolke kaping enem ing mangsa sepisané manganggo klambi Liverpool, nanging gol paling penting yaiku nalika tetandhingan pungkasan ing mangsa 2016-17 nalika Liverppol lumawan Middlesbrough kanggo mesthèkaké jatah tikèt Liga Champions kanggo Liverpool. Wijnaldum asring nyithak gol kang wigati kanggo Liverpool, tuladhané nalika ing semifinal Liga Champions 2018 nalika tetandhingan tandhang lumawan AS Roma, ing stadhion Olimpico, Roma. Wijnaldum kasil nyundhul bal kang dumadi saka tendhangan pojok James Milner, gol kuwi biyantu Liverpool lolos menyang final Liga Champions 2018. Pamain asil akadhemi Feyenoord kasebut nyathetaké panampilan kaping 100 kanggo Liverpool ing 29 Sèptèmber 2018 nalika tetandhingan gebag lumawan Chelsea. Wijnaldum biyantu Liverpool kanggo menangi piyala Liga Champions 2019, apa manèh ing semifinal tetandhingan kapindho nalika Liverpool tempuk Barcelona, dhèwèké dimainaké ing babak kaloro kanggo ngegolke gol sundhulan menyang gawangé Marc André Terstegen, lan main sajroning 62 menit ing final Liga Champions ing Madrid, nalika lumawan Tottenham Hotspur kanggo mikolèhi gelar kapisané kanggo Liverpool FC.